Merlin (grupa)

Merlin je bila bosanskohercegovačka muzička grupa aktivna u periodu između 1983. i 1991. godine. Nakon prestanka muzičkog djelovanja grupe "Merlin", pjevač, kompozitor i jedan od njenih osnivača Dino Dervišhalidović, nastavio je solo karijeru pod novim umjetničkim imenom Dino Merlin.

 Historija 
Krajem 1970-ih Dino Dervišhalidović i Mensur Lutkica osnovali su muzičku grupu pod imenom "DINO", a vježbali su pjesme na Lutkicinoj klavijaturi. U kafani u jednoj sarajevskoj mahali izveli su pjesmu "Kad bih bio bijelo dugme", gdje je Lutkica svirao gitaru, a Dino bas i pjevao. Loše kritike te večeri odvraćaju Dinu od bavljenja muzikom. Zapošljava se u Izdavačkoj kući Svjetlost Sarajevo", a kasnije u "Unisu". Nakon toga daje otkaz u "Unisu" i 1983. godine ponovo okuplja grupu muzičara sa kojima pokreće profesionalnu muzičku karijeru. Na jednoj zabavi birali se ime grupe, a papirići su se izvlačili iz Dininog cilindra. Lutkicina djevojka, Davorka, izvukla je sada već poznato ime, Merlin.

Godine 1984. prijavljuju se na prvi festival "Nove nade, nove snage". "Merlin" izvodi obradu pjesme "Motori" hard rok grupe Divlje jagode i pobjeđuje u sastavu: Edin Dervišhalidović - Dino (vokal), Amir Bjelanović - Tula (gitara), Enver Milišić - Mili (bas-gitara), Mensur Lutvica (klavijature) i Džafer Saračević - Džaf (bubnjevi). S namjerom da snime album, nešto para i demo snimcima kreću na put. Obišli su sve diskografske kuće u Jugoslaviji i niko ih nije primio. Kasnije su posjetili studio "Blap", koji je vodio Brano Likić (vođa grupe Rezonansa), gdje 1985. snimaju prvi album pod nazivom "Kokuzna vremena" u izdanju nekadašnje diskografske kuće Diskoton. Sa ploče se izdvajaju pjesme "Kokuzna vremena" i "Ljubav nije paradajz", koje je Dino napisao još dok je radio u "Unisu".

U to vrijeme jedan dio muzičkih kritičara smatralo je grupu "Merlin" blijedom kopijom "Bijelog dugmeta". Međutim, "Merlin" to demantira albumom "Teško meni sa tobom, a još teže bez tebe". Ploča podiže pravu lavinu reakcija u tadašnjim jugoslavenskim muzičkim krugovima. Inspirisan novonastalim pokretom "New Partisans", što se osjeti u pjesmi "Cijela Juga jedna avlija", na albumu dolazi do izražaja Dinin autorski rad. Godine 1986. grupa "Merlin" ostvaruje veliki uspjeh svirajući u punoj koncertnoj dvorani Zetra. Veliku popularnost postižu pjesme "Nek' padaju ćuskije", "Lažu me", "Teško meni sa tobom, a još teže bez tebe". Pjesma "Uspavanka za Gorana B." posvećena je Goranu Bregoviću.

Godine 1987. objavili su album pod nazivom "Merlin", koji nije ostvario neki veći uspjeh kod publike. Sa albuma izdvajaju se pjesme: "Tebi je lako", "Niko kao ja (tvoj veseli Bosanac)", "Kad ti dođem, nesrećo", "Lejlo" i "Božić je". U pjesmi "Kad ti dođem, nesrećo" Dino koristi refren Tome Zdravkovića iz pjesme "Noćas mi srce pati".

Naredne godine Grupa Merlin nije snimila nijedan studijski album, ali su snimili pjesmu "Kad zamirišu jorgovani" u duetu sa Vesnom Zmijanac, za koju su snimljena tri različita video-spota. Iste godine dolazi do promjena u sastavu grupe, gdje umjesto Mensura Lutkice na klavijaturama dolazi Mustafa Nurak - Bugi, dok Envera Milišića Milog na bas gitaru zamjenjuje Aleksandar Aćimović - Aca.

Dino Dervišhalidović u međuvremenu piše pjesme za izvođače narodne muzike, što se 1989. odražava na njihovu antologijsku ploču "Nešto lijepo treba da se desi", na kojoj se u dosta pjesama pojavljuju motivi iz narodne muzike  
poput: "Mjesečina", "Bosnom behar probeharao", "Zar je to sve što imam od tebe", "Ne plači mati", "Nešto lijepo treba da se desi", "Kad zamirišu jorgovani" (rock verzija), "Jel' Sarajevo gdje je nekad bilo" i dr. Na zagrebačkom koncertu grupe "UB40" prilikom izvedbe pjesme "Where Did I Go Wrong", pustili su publiku da otpjeva refren, a oni u glas "Mjesečina k'o dukat žut...". Izbio je skandal i zamalo je izbjegnuta sudska tužba, jer su članovi "UB40" htjeli tužiti Dinu Merlina zbog ovog plagijata. On je tek na nekom od kasnijih reizdanja legalizirao ovaj prepjev u korespodenciji s izdavačkom kućom Universal publishing.  Ploča je bila prodana u 300.000 primjeraka, a jugoslavenska turneja koja je uslijedila bila je rasprodana do zadnje karte. Također, kao dio promocije novog albuma snimljeno je 6 video spotova i osvojena je nagrada Dijamantna ploča.

Godine 1990. grupa "Merlin" objavljuje album "Peta strana svijeta" s kojeg se izdvajaju pjesme: "Harmonika", "Šta ti značim ja", "Pala magla", "Učini mi pravu stvar", "Sa mojih usana". Na ovom albumu bilo još više primjesa narodne muzike nego na prethodnom albumu, ali uz pjevanje Dine Dervišhalidovića u pop stilu. Izdavačka kuća Diskoton je iste godine objavila kompilacijski album "Najveći hitovi" sa 15 pjesama. 1991. godine grupa "Merlin" nastupa na YUTEL-ovom koncertu za mir, na kojem izvodi pjesmu "Ljubav nema granica", koja je napravljena posebno za tu priliku, u kojoj je obrađena pjesma britanske rok grupe "Queen" - "We Will Rock You". Iste godine dolazi do prestanka muzičkog djelovanja grupe "Merlin".  kao i menadžer grupe Kemal Bisić. Pjevač i vođa grupe "Merlin", Dino Dervišhalidović nastavlja samostalnu muzičku karijeru pod novim imenom Dino Merlin.

 Reference 

Kategorija:Bosanskohercegovačke muzičke grupe
Kategorija:Bosanskohercegovačke pop-grupe
Kategorija:Jugoslavenske pop-grupe
Kategorija:Muzičke grupe iz Sarajeva
Kategorija:Muzičke grupe osnovane 1983.